Bent Rohde
Bent Rohde var en dansk grafiker; udlært håndsætter i 1949. Dimittend fra Den Grafiske Højskole 1954. Afdelingsleder ved Den Grafiske Højskoles specialestudium i grafisk formgivning 1957-95. Sideløbende hermed var Bent Rohde gæstelærer på de fleste andre læreanstalter i Danmark, hvor der undervises i grafisk design og typografi.
Rohdes omfattende virke har præget dansk design på afgørende måde. I 1959 udsendte han i egen kalligrafi (og dansk oversættelse ved Poul Høybye) Ludovico Vincentinos (1474-1527) berømte lærebog i skrivekunsten La Operina (1522). En række lærebøger om skrivekunst fulgte: Bredpen-kursiv (1964), Skriv smukt (1985) og Skriv dekorativt (1988).
I 1970'erne og 1980'erne udformede Bent Rohde nye design- og typografiregler for adskillige dagblade, museer og større virksomheder, eksempelvis i 1974 for Berlingske Tidende og i 1974-75 for Nationalmuseet.
Bent Rohde skabte i 1992 typografien til Bibelselskabets udgave af Det Nye Testamente, og i 1994-97 – i samarbejde med kongehuset – designet til en række dagligseriefrimærker. Et hovedværk er typograferingen af Søren Kierkegaard Forskningcenterets store udgave af Søren Kierkegaards Skrifter (1997-2003).
I forlængelse af sit arbejde som grafiker var Bent Rohde aktiv i en lang række faglige sammenslutninger, herunder Forening for Boghaandværk siden 1962 (landsformand 1993-98).
Bent Rohde blev i 1974 tildelt Knud V. Engelhardts Mindelegat, i 1980 bronzemedaljen Schönste Bücher aus aller Welt, i 1983 Levison-Prisen og i 1989 Forening for Boghaandværks Ærespris. I 1998 udkom festskriftet Bent Rohde – en grafisk biografi i seks kapitler (redigeret af Henrik Birkvig). I 1995 blev Bent Rohde tildelt Ridderkorset.